CELEX: 32015R0639
Language: sk
Date: 2015-04-23 00:00:00
Title: Nariadenie Komisie (EÚ) 2015/639 z 23. apríla 2015, ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o použitie oxidu kremičitého (E 551) v očkovanom kopolymére vinylalkoholu s etylénglykolom (E 1209) (Text s významom pre EHP)

24.4.2015   
            
            
               SK
            
            
               Úradný vestník Európskej únie
            
            
               L 106/16
            
         NARIADENIE KOMISIE (EÚ) 2015/639
   z 23. apríla 2015,
   ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o použitie oxidu kremičitého (E 551) v očkovanom kopolymére vinylalkoholu s etylénglykolom (E 1209)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe III k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v prídavných látkach v potravinách, potravinárskych enzýmoch, potravinárskych arómach a živinách, ako aj podmienky ich používania.
            
         
               (2)
            
            
               Uvedený zoznam je možné aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
            
         
               (3)
            
            
               V nariadení Komisie (EÚ) č. 685/2014 (3) sa povoľuje použitie očkovaného kopolyméru vinylalkoholu s etylénglykolom (očkovaného kopolyméru PVA-PEG) (E 1209) v tuhých výživových doplnkoch.
            
         
               (4)
            
            
               V záujme zlepšenia sypných vlastností polymérneho prášku sa v očkovanom kopolymére PVA-PEG používa oxid kremičitý (E551). Očakávaný prenos oxidu kremičitého do konečnej potraviny prostredníctvom použitia očkovaného kopolyméru PVA-PEG predstavuje 300 – 500 mg/kg. Pri tejto hladine nemá oxid kremičitý vo výživovom doplnku žiadnu technologickú funkciu.
            
         
               (5)
            
            
               Európsky úrad pre bezpečnosť potravín vyhodnotil bezpečnosť očkovaného kopolyméru PVA-PEG pri jeho použití ako prídavnej látky v potravinách a dospel k záveru, že jeho použitie vo výživových doplnkoch ako filmový obal nepredstavuje bezpečnostné riziko, pokiaľ ide o navrhované použitia (4). Posúdenie bezpečnosti zahŕňalo aj uvedené použitie oxidu kremičitého v očkovanom kopolymére PVA-PEG.
            
         
               (6)
            
            
               Preto je vhodné povoliť používanie oxidu kremičitého v očkovanom kopolymére PVA-PEG.
            
         
               (7)
            
            
               Časť 2 prílohy III k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Časť 2 prílohy III k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. apríla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Nariadenie Komisie (EÚ) č. 685/2014 z 20. júna 2014, ktorým sa mení príloha II k nariadeniu Európskeho parlamentu a Rady (ES) č. 1333/2008 a príloha k nariadeniu Komisie (EÚ) č. 231/2012, pokiaľ ide o očkovaný kopolymér vinylalkoholu s etylénglykolom v tuhých výživových doplnkoch (Ú. v. EÚ L 182, 21.6.2014, s. 23).
   
      (4)  Úradný vestník EFSA (EFSA Journal) (2013) 11(8):3303.
   
      PRÍLOHA
      V časti 2 prílohy III k nariadeniu (ES) č. 1333/2008 sa za tretiu položku týkajúcu sa prídavnej látky v potravinách E 551 vkladá táto položka:
      
         
                     „E 551
                  
                  
                     Oxid kremičitý
                  
                  
                     5 000  mg/kg v prípravku
                  
                  
                     E 1209 očkovaný kopolymér vinylalkoholu s etylénglykolom“